b'\n_START_ARTICLE_\nGripo vakcina\n_START_PARAGRAPH_\nGripo vakcina, taip pat vadinama skiepais nuo gripo\xc2\xa0\xe2\x80\x93 tai vakcina, skirta apsaugoti nuo susirgimo gripu. Nauja vakcinos versija kuriama kas dvejus metus, nes gripo virusas staigiai kinta. Dauguma j\xc5\xb3 suteikia vidutin\xc4\x99 arba didel\xc4\x99 apsaug\xc4\x85 nuo gripo, ta\xc4\x8diau rezultatai kasmet skiriasi. Naudingumo \xc4\xafrodym\xc5\xb3 vyresniems nei 65 met\xc5\xb3 am\xc5\xbeiaus asmenims ma\xc5\xbeai. \xc5\xa0i vakcina suma\xc5\xbeina praleist\xc5\xb3 darbo dien\xc5\xb3 skai\xc4\x8di\xc5\xb3 ma\xc5\xbedaug puse dienos. Skiepijant vaikus galima apsaugoti kitus su jais esan\xc4\x8dius asmenis.\n_START_SECTION_\nRekomendacijos\n_START_PARAGRAPH_\nPasaulio sveikatos organizacija ir lig\xc5\xb3 kontrol\xc4\x97s bei prevencijos centrai rekomenduoja kasmet skiepyti prakti\xc5\xa1kai visus vyresnius nei 6 m\xc4\x97nesi\xc5\xb3 am\xc5\xbeiaus asmenis. Tai ypa\xc4\x8d taikoma n\xc4\x97\xc5\xa1\xc4\x8diosioms, vaikams nuo \xc5\xa1e\xc5\xa1i\xc5\xb3 m\xc4\x97nesi\xc5\xb3 iki penkeri\xc5\xb3 met\xc5\xb3 am\xc5\xbeiaus, kit\xc5\xb3 sveikatos sutrikim\xc5\xb3 turintiems asmenims, ind\xc4\x97n\xc5\xb3 kilm\xc4\x97s asmenims ir sveikatos prie\xc5\xbei\xc5\xabros srities darbuotojams.\n_START_SECTION_\nSaugumas\n_START_PARAGRAPH_\nVakcinos i\xc5\xa1 esm\xc4\x97s yra saugios. 5\xe2\x80\x9310\xc2\xa0% vaik\xc5\xb3 po skiepijimo kar\xc5\xa1\xc4\x8diuoja, taip pat gali skaud\xc4\x97ti raumenys arba pasireik\xc5\xa1ti nuovargis. Tam tikrais metais senyviems \xc5\xbemon\xc4\x97ms vakcina gali sukelti Gijeno-Bare (Guillain-Barr\xc3\xa9) sindrom\xc4\x85, kurio da\xc5\xbenis\xc2\xa0\xe2\x80\x93 ma\xc5\xbedaug vienas atvejis milijonui dozi\xc5\xb3. \xc5\xa0ia vakcina negalima skiepyti turin\xc4\x8di\xc5\xb3j\xc5\xb3 stipri\xc5\xb3 alergij\xc5\xb3 kiau\xc5\xa1iniams arba ankstesni\xc5\xb3 versij\xc5\xb3 vakcinoms. Vakcina b\xc5\xabna i\xc5\xa1aktyvint\xc5\xb3 arba susilpnint\xc5\xb3 virus\xc5\xb3 formos. N\xc4\x97\xc5\xa1\xc4\x8diosioms skiepyti naudotina i\xc5\xa1aktyvint\xc5\xb3 virus\xc5\xb3 vakcina. Tiekiamos vakcinos, kurias galima leisti \xc4\xaf raumenis arba purk\xc5\xa1ti \xc4\xaf nos\xc4\xaf.\n_START_SECTION_\nIstorija, visuomen\xc4\x97 ir kult\xc5\xabra\n_START_PARAGRAPH_\nSkiepyti nuo gripo prad\xc4\x97ta 1931\xc2\xa0m., o masi\xc5\xa1kesnis skiepijimas JAV prad\xc4\x97tas 1945\xc2\xa0m. \xc5\xa0i vakcina \xc4\xaftraukta \xc4\xaf Pasaulio sveikatos organizacijos b\xc5\xabtin\xc5\xb3j\xc5\xb3 vaist\xc5\xb3 s\xc4\x85ra\xc5\xa1\xc4\x85, kur\xc4\xaf sudaro rekomenduojami pagrindin\xc4\x97s sveikatos prie\xc5\xbei\xc5\xabros vaistai. 2014\xc2\xa0m. viena doz\xc4\x97 didmenin\xc4\x97s prekybos tinkle kainavo apie 5,25 JAV doleri\xc5\xb3. Jungtin\xc4\x97se Amerikos Valstijose ji kainuoja ma\xc5\xbeiau nei 25 JAV dolerius.'